Document ID: /roh_data/filtered/fineweb-2-filterrobots_roh.jsonl.gz/3888

Scamonds actuals da far fiug sin territori dalla Sursassiala
Per las vischnauncas da Medel e Tujetsch valan las directivas cantunalas!
Vus sesanfleis silla pli veglia e pli gronda homepage da pumpiers dil cantun Grischun. Dapi la stad 1998 (dapi 2001 sut atgna adressa) provedin nus la publicitad cun informaziuns davart noss'organisaziun, quei per romontsch e tudestg. Medemamein anfleis Vus era nus tier Facebook nua ch'in Like-it fagess plascher a nus! Nossa pagina cuntonscha buc mo persunas indigenas, mobein ei era enconuschenta lunsch sur ils cunfins dalla tiara. Aschia vein nus gia astgau retscheiver in premi sco ina dallas tschun meglieras paginas da pumpiers dalla Svizra.
Ils pumpiers da Medel/Lucmagn, Tujetsch e Mustér fuorman communablamein in'organisaziun da pumpiers, tenor la surfatscha la secund gronda dil cantun Grischun. Sper las lavurs da basa provedin nus era la regiun Cadi sco basa da pumpiers e purschin differents survetschs cantunals. Sin nossa homepage anfleis Vus tuttas informaziuns impurtontas davart noss'organisaziun, rapports da seracass, informaziuns per la prevenziun ed aunc bia auter. Sper las biaras gallerias da maletgs empruein nus da tener cunzun nossa pagina da Facebook sil pli niev stan. Leu anfleis Vus cunzun fotografias e novitads cuortas. Nus vessen plascher d'astgar retscheiver da Vus in Like it!
Dapi il matg 2014 ei questa pagina adattada e programada per tablets e smartphones. Vus veseis - nus sespruein da porscher in bien survetsch d'informaziun dapertut nua che Vus veis ina colligiaziun culla reit. Aschia giavischein nus a Vus bien divertiment da fuffergnar tras nossas informaziuns.
Vos Pumpiers Sursassiala